El Govern aposta per no prohibir els mòbils a l'escola i ensenyar a usar-los correctament | NacióDigital
El Govern aposta per no prohibir els mòbils a l'escola i ensenyar a usar-los correctament
El conseller d'Ensenyament, Josep Bargalló, ha inaugurat una competició d'aplicacions mòbil programades per alumnes de tot Catalunya
per Redacció, 9 de juny de 2018 a les 12:45 |
El conseller d'Ensenyament, Josep Bargalló, ha assegurat aquest dissabte al matí que els telèfons mòbils no han de ser prohibits pels centres educatius, sinó que el professorat ha d'ensenyar a usar bé aquestes noves tecnologies per aprofitar-les per a la formació de l'alumnat. "El debat no és si s'ha d'utilitzar o no la tecnologia mòbil, aquest debat ja està superat, està fora de temps; el debat és com fer servir la tecnologia mòbil perquè sigui útil per als alumnes", ha explicat, arrel de la proposta feta efectiva a França per treure els telèfons de les aules.
L'mSchool Student Awards premia les iniciatives d’alumnes en l’ús i creació d’aplicatius a través de les tecnologies mòbils i les competències de programació en el llenguatge Scratch. De 10 a 12 hores, els finalistes han pogut presentar en els seus 'stands' els seus projectes i explicar-los als jurats. També s'han fet presentacions públiques i els assistents han pogut votar els seus projectes preferits. N'hi ha d'alumnes de Primària, ESO i mòduls professionals, i estan dirigides a tot tipus de necessitats com caminar, feines per a la llar, compra de productes en línia, entre altres.
A l'acte també s'hi ha pogut veure el conseller delegat de la GSMA, John Hofmann, organitzador del MWC. El programa mSchools és una iniciativa de mEducation que impulsa la Mobile World Capital Barcelona en col·laboració amb la Generalitat, l’Ajuntament de Barcelona i GSMA. L’objectiu és contribuir a integrar les tecnologies mòbils a l’aula per tal d’afavorir nous aprenentatges i potenciar les competències de l’àmbit digital.
ENQUESTA S'haurien de prohibir els mòbils a les escoles i instituts?
Societat, educació, institut, escola, mòbil, ensenyament